124ኛው የዓድዋ ድል በዓል በደባርቅ ከተማ አስተዳደር እየተከበረ ነው።
የቅኝ ገዥዎች ቅስም የተሰበረበትና የጥቁሮች የንጋት ወጋገን ተደርጎ የሚቆጠረው የዓድዋ ድል በዓል በደባርቅ ከተማ አስተዳደር እየተከበረ ነው፡፡ በዓሉ በደባርቅ ዩንቨርሲቲና በደባርቅ ከተማ አስተዳደር ባህልና ቱሪዝም ጽሕፈት ቤት ትብብር በጋራ በተዘጋጀ መርሀ ግብር ነው እየተከበረ የሚገኘው።ዓድዋ ጣልያን ኢትዮጵያን ሀብቷን ለመቀራመትና ቅኝ ለመግዛት አስባ ወረራ ለማድረግ ብትሞክርም ሀገር ወዳድ በሆኑ ኢትዮጵያውያንና በወቅቱ በነበሩት መሪዎች ጣሊያንን ድል የተደረገበት መሆኑን የደባርቅ ዩንቨርሲቲ የምርምርና ማኅበረሰብ አገልግሎት ምክትል ፕሬዝዳንት ተሰማ ዘውዴ (ፕሮፌሰር) በመክፈቻ ንግግራቸው አስታውሰዋል፡፡በሥነ ሥርዓቱ በደባርቅ ዩንቨርሲቲ የታሪክ ትምህርት ክፍልና በተጋባዥ እንግዶች የዓድዋን ድል በተመለከተ ጥናታዊ ጽሑፎች እንደሚቀርቡ ይጠበቃል።በበዓሉ አርበኞች፣ ከአዲስ አበባ ዩንቨርሲቲ የፍልስፍና መምህርና የታሪክ ተመራማሪው ዳኛቸው አሰፋ (ዶክተር)፣ የታሪክ ተመራማሪው ኃይሌ ላሬቦ (ፕሮፌሰር)፣ የኢትዮጵያ ሴት ደራስያን ማኅበር ሥራ አስኪያጅ የዝና ወርቁና ሌሎችም  የደባርቅና አካባቢው የኅብረተሰብ ክፍሎች በተገኙበት በድምቀት እየተከበረ ይገኛል።ዘጋቢ፡- ደስታ ካሳ -ከደባርቅ